
Informatīvais ziņojums “Par sabiedrības brīdināšanas sistēmas ABS+ ieviešanu”
	Iebildums
Informatīvajā ziņojumā paredzēts piemērot Publisko iepirkumu likuma (PIL) 3.panta astotajā daļā noteikto izņēmumu iepirkumam "Agrīnās brīdināšanas sistēmas (ABS+) izveide un uzturēšana uz 4 gadiem", bet vienlaikus ziņojumā arī norādīts, ka minētais iepirkums jau ir izsludināts 2023.gada 1.jūlijā un šobrīd norisinās tā 2.kārta, kurā 2024.gada 17.jūnijā ir saņemti piedāvājumi un šobrīd norisinās to izvērtēšana.
Līdz ar to no informatīvajā ziņojumā sniegtās informācijas nav skaidrs, konkrēti uz kādu iepirkumu minētais PIL izņēmums tiks attiecināts. Lai arī ziņojumā ir aprakstīti dažādi riski, kas radušies un konstatēti laikā, kamēr norisinās izsludinātais iepirkums, nav skaidra tālākā rīcība, proti, vai izsludinātais iepirkums objektīvu iemeslu dēļ tiktu pārtraukts un attiecīgi PIL izņēmums tiktu attiecināts uz no jauna uzsāktu iepirkumu.
Tā kā par PIL 3.panta astotajā daļā noteiktā izņēmuma piemērošanu var lemt tikai attiecībā uz konkrētu iepirkumu, lūdzam precizēt informatīvo ziņojumu, ņemot vērā iepriekš minēto.
Papildus vēršam uzmanību, ka ziņojumā minētais par izsludinātā iepirkuma apstrīdēšanas risku ir šobrīd tikai pieņēmums un pats par sevi arī nebūtu uzskatāms par objektīvu pamatu izsludinātā iepirkuma pārtraukšanai, lai varētu uzsākt jaunu iepirkumu, tam nepiemērojot PIL prasības.


Vienlaikus, ja minēto PIL izņēmumu ir paredzēts attiecināt uz iepirkumu, kurš tiktu izsludināts no jauna, informatīvajā ziņojumā ir nepieciešams pārskatīt sniegto pamatojumu, ņemot vērā, ka šobrīd jau ir izsludināts un norisinās attiecīgs iepirkums, kuram tiek piemērots PIL. Attiecīgi nepieciešams tostarp skaidrot, konkrēti kādi apstākļi ir mainījušies kopš pirmā iepirkuma izsludināšanas, kas šobrīd, izsludinot no jauna iepirkumu par to pašu priekšmetu, pamato izņēmuma piemērošanas nepieciešamību salīdzinājumā ar pirmo iepirkumu. Proti, kas dod pamatu pēc būtības uzskatīt, ka PIL piemērošana atkārtotajam iepirkumam radītu kaitējumu valsts drošības interešu aizsardzībai (t.i., ja tiktu piemērots PIL, nebūtu iespējams nodrošināt valsts drošības interešu aizsardzību), ja šāds risks nepastāvēja attiecībā uz jau izsludināto iepirkumu par to pašu priekšmetu. 
Papildus vēršam uzmanību, ka sākotnēji neatbilstošas iepirkuma norises izvēle un apstrīdēšanas risks pats par sevi nav pamats minētā PIL izņēmuma piemērošanai. 

2. Noteikt, ka, ievērojot būtisku valsts drošības interešu aizsardzību, sabiedrības brīdināšanas sistēmas (ABS+) izveidei Iekšlietu ministrijas Informācijas centrs ir tiesīgs piemērot Publisko iepirkumu likuma 3. panta astotajā daļā minēto izņēmumu ar mērķi mazināt valsts drošības riskus un stiprināt valsts ārējo robežu drošību. 
	Iebildums
Lūdzam skatīt iebildumu pie informatīvā ziņojuma par pamatojumu Publisko iepirkumu likuma 3. panta astotajā daļā minētā izņēmuma piemērošanai konkrētajā gadījumā.

